**Prin grădini se-alintă toamna!**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Colorată, rece, caldă,

Şturlubatică şi tandră,

Cu găteli de Esmeraldă

Şi în ritmuri de ciuleandră,

A ieşit toamna pe-afară

Zgribulind şi se-nfioară

Când din mantia polară

Un vânt rece o-nfăşoară!

Dar îşi saltă fusta creaţă

Şi trecând prin nori de ceaţă,

Sare gardul în grădină

Căutând loc de hodină.

Parcă cineva din spate

O aleargă şi se zbate

Să-şi păstreze fusta lună,

Fără pete de rugină!

Doar că cel ce-o fugăreşte

Nu e vânt, e ger pe creste

Şi-o să-i prindă în maramă

Dalbe flori, dar să ia seamă

Că oricât e de frumoasă,

Colorată şi sfioasă,

Va fi aspru pedepsită

Şi îndată abolită!

Iar din ţara ei de gheaţă

Sora-i cea fără verdeaţă,

Îşi va-ntinde plăpumioara

Să-si îmbrace surioara!